Veiligheidswag dood toe hy vrou help(Argieffoto) Die Parkweg-polisie in Bloemfontein is op soek na drie verdagtes wat Dinsdag ŉ veiligheidswag doodgeskiet het toe hulle ŉ vrou probeer beroof het. Die veiligheidswag het die vrou te hulp gesnel. Volgens brig. Motantsi Makhele, woordvoerder van die polisie, het die vrou omstreeks 17:30 haar man by haar sakeonderneming in Henry-straat in die middestad gaan oplaai. Twee veiligheidswagte wat die munisipaliteit se parkering laer af in die straat bewaak het, het gesien hoe twee onbekende mans die vrou in haar wit Toyota Fortuner probeer beroof. Die veiligheidswagte het nader gekom om haar te help. Een van die verdagtes het ŉ skoot afgevuur en die 46-jarige veiligheidswag raakgeskiet. Hy is op die toneel dood. Die verdagtes het van die toneel gevlug. Niemand is nog in verband met die moord in hegtenis geneem nie. “Ons doen ŉ beroep op die gemeenskap om te help om hierdie genadelose mense op te spoor wat die veiligheidswag geskiet het bloot omdat hy ŉ weerlose vrou probeer help het” sê Makhele. Die polisie versoek enigiemand met meer inligting om met hulle in verbinding te tree deur die ondersoekbeampte, Malefetsane Ramolula, by 082 525 2603 te skakel.